Document ID: 32004R0069

Komisijas Regula (EK) Nr. 69/2004
(2004. gada 15. janvāris),
ar kuru atļauj atkāpes no dažiem Padomes Direktīvas 1999/105/EK noteikumiem attiecībā uz tirdzniecību ar meža reproduktīvo materiālu, kas iegūts no konkrēta meža reproduktīvā materiāla ieguves avota
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 22. decembra Direktīvu 1999/105/EK par meža reproduktīvā materiāla tirdzniecību [1], un jo īpaši tās 6. panta 7. punktu,
tā kā:
(1) Saskaņā ar Direktīvu 1999/105/EK meža reproduktīvo materiālu, kuru paredzēts pārdot, iegūst no meža reproduktīvā materiāla ieguves avota, kas atbilst šīs direktīvas pielikumos paredzētajām prasībām.
(2) Meža reproduktīvo materiālu, kuru iegūst no apstiprināta meža reproduktīvā materiāla ieguves avota, var pārdot vairākās kategorijās, tostarp kategorijā "Uzlabots".
(3) Konkrēts meža reproduktīvā materiāla ieguves avots, kuru iegūst no sugas, kas nav iepriekš minēta Padomes Direktīvā 66/401/EEK [2], un no kura ražo tādu meža reproduktīvo materiālu, kas neatbilst nevienai no Direktīvā 1999/105/EK paredzētajām prasībām, nevar pieņemamā laika posmā izpildīt šīs prasības ilgā dzīves cikla dēļ.
(4) Lai novērstu tāda meža reproduktīvā materiāla ieguves avota trūkumu, kas paredzēts reproduktīvā materiāla ražošanai, atkāpes jāatļauj uz noteiktu laiku un atbilstoši īpašiem nosacījumiem.
(5) Šajā regulā paredzētie pasākumi ir saskaņā ar Pastāvīgās lauksaimniecības, dārzkopības un mežsaimniecības sēklu un pavairošanas materiāla komitejas atzinumu,
IR PIEŅĒMUSI ŠO REGULU.
1. pants
1. Šī regula attiecas uz Pinus pinaster Ait. meža reproduktīvā materiāla ieguves avotu, kas atbilst Direktīvas 1999/105/EK prasībām, izņemot minētās direktīvas IV pielikuma 1.c punktu.
2. Ja reproduktīvo materiālu iegūst no tāda veida meža reproduktīvā materiāla ieguves avota, kas minēts šā panta 1. punktā, tad dalībvalstis var atļaut šāda reproduktīvā materiāla pārdošanu kategorijā "Uzlabots".
Šajā regulā piemēro "meža reproduktīvā materiāla ieguves avota", "reproduktīvā materiāla", "uzlaboto" un "valsts struktūras" definīcijas, kas paredzētas Direktīvas 1999/105/EK 2. pantā.
2. pants
1. Dalībvalstis paziņo Komisijai un citām dalībvalstīm par meža reproduktīvā materiāla ieguves avotu, kas saskaņā ar šo regulu ir apstiprināts meža reproduktīvā materiāla ražošanai.
2. Ierakstā apstiprinātā meža reproduktīvā materiāla ieguves avotu valsts reģistrā, kas minēts Direktīvas 1999/105/EK 10. pantā, ir norāde "Direktīvas 1999/105/EK 6. panta 7. punkts", kas norāda uz to, ka meža reproduktīvā materiāla ieguves avots neatbilst nevienai no attiecīgās direktīvas prasībām.
3. Ierakstā Kopienas Apstiprinātā meža reproduktīvā materiāla ieguves avotu sarakstā meža reproduktīvā materiāla ražošanai, kas minēts Direktīvas 1999/105/EK 11. pantā, ir norāde "Direktīvas 1999/105/EK 6. panta 7. punkts", kas norāda uz to, ka meža reproduktīvā materiāla ieguves avots neatbilst nevienai no attiecīgās direktīvas prasībām.
4. Ierakstā oriģinālajā apliecībā, kas minēta Direktīvas 1999/105/EK 12. panta pirmajā ievilkumā, ir norāde "Direktīvas 1999/105/EK 6. panta 7. punkts", kas norāda uz to, ka meža reproduktīvā materiāla ieguves avots neatbilst nevienai no attiecīgās direktīvas prasībām. Sīkāka informācija ir izklāstīta šīs regulas pielikumā.
3. pants
Pārdodot meža reproduktīvo materiālu, kas iegūts no meža reproduktīvā materiāla ieguves avota, kas atļauts saskaņā ar šā panta 1. punktu, piegādātāja etiķetē vai dokumentos, kas tiek prasīti saskaņā ar Direktīvas 1999/105/EK 14. panta 1. punktu, norāda, ka "Materiāls atbilst Komisijas Regulā (EK) Nr. 69/2004 paredzētajām prasībām".
4. pants
Šī regula stājas spēkā septītajā dienā pēc publicēšanas Eiropas Savienības Oficiālajā Vēstnesī.
Tā ir spēkā 15 gadus pēc tās stāšanās spēkā.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 15. janvārī

Labels: 3
6